Comrades rou oor twee atleteArgieffoto van die Comrades-marathon. (Foto: Facebook) Die Comrades Marathon-vereniging (CMV) het Dinsdag bevestig dat twee hardlopers tydens Sondag se Comrades dood is. Volgens dr. Jeremy Boulter, amptelike wedren- dokter van die Comrades, het twee hardlopers by verskillende punte langs die 90 km lange roete tussen Pietermaritzburg en Durban inmekaargesak. Phakamile Ntshiza (wedrennommer 53126) het kort voor die halfpadmerk by Drummond mediese hulp benodig. Ntshiza is egter dood voordat hy na ’n hospitaal vervoer kon word. Phakamile Ntshiza (Foto: Facebook) Hy was 47 jaar oud en ’n lid van die Adventist-atletiekklub in Pretoria. “Die Comrades-marathon 2022 het met gemengde gevoelens geëindig,” sê die klub se bestuur in ’n inskrywing op sosiale media. “Vir sommige individue was dit ŉ goeie ervaring waarvan hulle die herinneringe sal koester, maar vir ander sal dit ŉ hartseer herinnering bly. Ons voel aangeraak en hartseer deur hierdie ontydige afsterwe. Ons harte is met die familie en vriende.” Maroela Media het vroeër berig Mzamo Mthembu (wedrennommer 56904) is ook tydens Sondag se marathon dood nadat hy in Pinetown inmekaargesak het. Mzamo Mthembu (Foto: Hollywoodbets-atletiekklub, Facebook) Boulter het vanoggend bevestig dat Mthembu ’n hartaanval tydens die marathon gehad het. Hy is na die Westville-hospitaal geneem waar hy dood is. Mthembu was ’n lid van die Hollywoodbets-atletiekklub in Amanzimtoti. “Ons betuig ons simpatie en meegeval in hierdie moeilike tyd met die familie, vriende en hardloopmaats van hierdie twee atlete,” sê Mqondisi Ngcobo, voorsitter van die CMV, in ’n verklaring.Ngcobo het die mediese personeel en vrywilligers bedank wat Sondag so vinnig moontlik bystand aan die Ntshiza en Mthembu gelewer het. Ntshiza en Mthembu was onder die 15 986 atlete wat vir vanjaar se wedloop tussen Pietermaritzburg en Durban ingeskryf het.